Twee ‘kabeldiewe’ vas na skietery op Brits-plaasArgieffoto: Nico Strydom Sers. Kelebogile Moleko, woordvoerder van die polisie, het gesê die polisie is omstreeks 02:30 Saterdagoggend ingelig oor ŉ skietvoorval op ŉ plaas buite Brits. Polisiebeamptes het met hul aankoms op die toneel gevind dat werkers van ŉ buurplaas twee Zimbabwiërs aanhou. “Volgens die boer is hy deur sy veiligheidsmaatskappy in kennis gestel dat daar twee mense op sy plaas is wat glo kabels steel. Die boer het hom glo na die toneel gehaas en die twee mans daar aangetref voordat hy waarskuwingskote in die grond afgevuur het. Die verdagtes het toe glo in ’n dam gespring.” Moleko het gesê die boer het glo later gesien een van die verdagtes is in sy linkerkuit geskiet. Sy kon egter nie duidelikheid verskaf hoe die verdagtes uit die dam uit gekom het nie. “Daar word beweer dat een van die verdagtes aangerand is en in ŉ kritieke toestand in die Brits-hospitaal is. Die twee verdagtes is in hegtenis geneem en albei is onder polisiebewaking in die hospitaal.” Moleko kon nie bevestig wie almal by die beweerde aanranding van die verdagte betrokke was nie. Volgens Moleko sal die verdagtes van diefstal aangekla word. “Die saak van poging tot moord word steeds ondersoek en niemand is nog in hegtenis geneem in verband met die voorval nie.”